Quran Being Divine Book And Assessing Its Contradictions For A Common Person
سر اللہ تک پہنچنے کے دیگر ذرائع بتا دیجیے گا یعنی اہل علم کے فہم پر تکیہ کرتے ہوئے قرآن کو اللہ کا کلام مانا جائے؟
خدا کے وجود کا فہم ہمارے فطرت کا حصہ ہے۔ کائنات اور حیات پر نظر پڑتے ہی یہ خیال پیدا ہوتا ہے کہ اس کا ایک خالق ہونا چاہیے۔ مذہب خبر دیتا ہے کہ وہ ہے۔ کائنات کو دیکھ کر معلوم ہوتا ہے کہ اس کا کوئی منطقی نتیجہ نکلنا چاہیے۔ عدل کامل ہونا چاہیے، مظلوم کی داد رسی ہونی چاہیے، دکھ درد کا درمان ہونا چاہیے۔ یہ سب اس دنیا میں نہیں ہوتا، اس کی طلب پیدا ہوتی ہے کہ ایسا سب ہوتا تو دنیا نا معنی بنتی۔ مذہب خبر دیتا ہے کہ ایسا ہی ہوگا۔ یوں زندگی کے بنیادی سوالوں کا جواب مل جاتا ہے۔ مذہب کی خبر کے سچا ہونے کے کئی دلائل ہیں۔ مذہب نے آتے ہی خبر دی کہ جو رسول اسے لے کر آیا وہ کامیاب ہوگا اور اس کے دشمن ناکام اور ذلیل ہوں گے۔ تاریخ بتاتی ہے کہ اس خبر کے عین مطابق یہ ہوا۔ قرآن نے اعلان کیا کہ خدا نے صحابہ کے لیے ایک عظیم سلطنت لکھ دی ہے۔ چناں چہ یہی ہوا۔ انھوں نے وہ عظیم سلطنت حاصل کر لی۔ بنی اسرائیل کے بارے میں خدا نے بائیبل اور قرآن میں بتایا کہ ان کے ساتھ خدا کا خاص عہد ہے کہ وہ خدا کے احکام پر چلیں گے اور اس کا دین پھیلائیں گے تو اس دنیا میں سرفرازی پائیں گے۔ نافرمانی کریں گے تو ذلیل ہوں گے۔ چناں چار ہزار سال کی ان کی منفرد تاریخ خدا کے اس عہد کے مطابق چلی آ رہی ہے۔ قرآن نے بتایا کہ وقتا فوقتا ان پر کوئی مسلط ہو کر انھیں عذاب کا مزا چکھاتا رہے گا کیونکہ انھوں نے خدا کے پیغمروں کو جان کر بھی نہیں مانا، خدا کی سرکشی کی، چناں ان کی پوری تاریخ اسی عبرت انگیزی کی داستان ہے۔ یہود کا وجود خود خدا کے وجود کی شہادت ہے۔